Ka töökorralduslikult on supertoimetuse loomiseks vaja teha muudatusi. Väljaannete ajakirjanikud on vaja paigutada ühisesse ruumi, muuta juhtimisstruktuuri, kasutada  maatriksjuhtimist ja luua horisontaalseid sisutootmisüksuseid, jälgida väga täpselt brändide sihtrühmi ja võtta kasutusele uut tehnoloogiat, loetles Hõbemägi. Sellise tegevuskorralduse puhul on oluline võtta kasutusele moodne sisuhaldussüsteem (CMS), mis võimaldaks erinevatest meediaväljunditest ristotsingut, samuti on vaja sisustada lihtsam telestuudio videote tootmiseks. "Trükimeedia arengus on TV väga oluline. Kes oskab erinevatele platvormidele sisu teha, need arvavad, et kõige lihtsam on tegeleda TV-ga. Ka  reklaamiandja saab aru, et TV seriaali ette pandud reklaami saab panna samal moel ka mõne ajakirjandusväljaande veebikanalisse. Nii saab senine trükiajakirjandus tele-ala hõivates kasvatada ka reklaamitulusid," selgitas Hõbemägi..